La Școala Gimnazială Vișeu de Jos a avut loc un incident, când un tânăr a amenințat un elev aflat pe terenul de sport. A intervenit prompt profesorul Ștefan Bora.
"O intervenție lăudabilă, pentru care ne exprimăm aprecierea, a avut-o domnul profesor BORA ȘTEFAN, de la Școala Gimnazială Vișeu de Jos, la data de 5 martie 2024, prin sprijinul acordat unui elev de clasa a VI-a!
Profitând de aglomerația creată de părinții veniți după elevii ciclului primar și de deschiderea porții pentru a ieși microbuzul școlar, un tânăr a pătruns în curtea școlii și l-a amenințat pe un elev aflat pe terenul de sport, la ora de educație fizică. Domnul profesor a observat incidentul și a intervenit înlăturându-l pe agresor. Îl felicităm pentru prezența sa de spirit și pentru modul în care a acționat!
Pentru asigurarea climatului de siguranță în mediul școlar, dascălii au competențe de gestionare a situațiilor conflictuale, iar la nevoie, pot interveni în mod direct în dezamorsarea potențialelor incidente. FELICITĂRI, DOMNULE PROFESOR ȘTEFAN BORA!", este mesajul Inspectoratului Şcolar Maramureş.